CELEX: C2004/284/05
Language: el
Date: 2004-11-20 00:00:00
Title: Απόφαση του Δικαστηρίου (τμήμα μείζoνoς συνθέσεως), της 14ης Σεπτεμβρίου 2004, στην υπόθεση C-19/03 (αίτηση εκδόσεως προδικαστικής αποφάσεως του Landgericht München I): Verbraucher-Zentrale Hamburg eV κατά O2 (Γερμανία) GmbH & Co. OHG (Οικονομική και νομισματική πολιτική — Κανονισμός (ΕΚ) αριθ. 1103/97 — Καθιέρωση του ευρώ — Μετατροπή των εθνικών νομισματικών μονάδων σε μονάδα ευρώ — Στρογγυλοποίηση, μετά τη μετατροπή, των χρηματικών ποσών που πρέπει να καταβληθούν ή να καταλογιστούν — Σύμβαση στον τομέα των τηλεπικοινωνιών — Έννοια των «χρηματικών ποσών που πρέπει να καταβληθούν ή να καταλογιστούν» — Χρέωση ανά λεπτό των τηλεφωνημάτων)

20.11.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 284/3
            
         
      ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   
   (τμήμα μείζoνoς συνθέσεως)
   της 14ης Σεπτεμβρίου 2004
   στην υπόθεση C-19/03 (αίτηση εκδόσεως προδικαστικής αποφάσεως του Landgericht München I): Verbraucher-Zentrale Hamburg eV κατά O2 (Γερμανία) GmbH & Co. OHG (1)
   
   (Οικονομική και νομισματική πολιτική - Κανονισμός (ΕΚ) αριθ. 1103/97 - Καθιέρωση του ευρώ - Μετατροπή των εθνικών νομισματικών μονάδων σε μονάδα ευρώ - Στρογγυλοποίηση, μετά τη μετατροπή, των χρηματικών ποσών που πρέπει να καταβληθούν ή να καταλογιστούν - Σύμβαση στον τομέα των τηλεπικοινωνιών - Έννοια των «χρηματικών ποσών που πρέπει να καταβληθούν ή να καταλογιστούν» - Χρέωση ανά λεπτό των τηλεφωνημάτων)
   (2004/C 284/05)
   Γλώσσα διαδικασίας: η γερμανική
   Στην υπόθεση C-19/03, με αντικείμενο αίτηση εκδόσεως προδικαστικής αποφάσεως δυνάμει του άρθρου 234 ΕΚ, την οποία υπέβαλε το Landgericht München I (Γερμανία), με απόφαση της 17ης Δεκεμβρίου 2002, η οποία πρωτοκολλήθηκε στο Δικαστήριο στις 20 Ιανουαρίου 2003, στο πλαίσιο της δίκης: Verbraucher-Zentrale Hamburg eV κατά O2 (Γερμανία) GmbH & Co. OHG το Δικαστήριο (τμήμα μείζoνoς συνθέσεως), συγκείμενο από τους Β. Σκουρή, Πρόεδρο, P. Jann, C.W.A. Timmermans, C. Gulmann, J. N. Cunha Rodrigues, A. Rosas και J.-P. Puissochet, προέδρους τμήματος, R. Schintgen, F. Macken, N. Colneric και S. von Bahr, δικαστές, γενικός εισαγγελέας: M. Poiares Maduro, γραμματέας: M. Múgica Arzamendi,κύρια υπάλληλος διοικήσεως, εξέδωσε, στις 14 Σεπτεμβρίου 2004, απόφαση με το εξής διατακτικό:
   
               1.
            
            
               Μια τιμή όπως η επίδικη στο πλαίσιο της κύριας δίκης τιμή ανά λεπτό δεν αποτελεί χρηματικό ποσό που πρέπει να καταβληθεί ή να καταλογιστεί κατά την έννοια του άρθρου 5, πρώτη περίοδος, του κανονισμού (ΕΚ) αριθ. 1103/97 του Συμβουλίου, της 17ης Ιουνίου 1997, σχετικά με ορισμένες διατάξεις που αφορούν την εισαγωγή του ευρώ, και, ως εκ τούτου, η τιμή αυτή δεν απαιτείται πάντοτε να στρογγυλοποιείται στο πλησιέστερο εκατοστό. Το ότι η τιμή αυτή αποτελεί συγκεκριμένο πολλαπλάσιο της τιμής βάσει της οποίας υπολογίζεται το τελικό ποσό του τιμολογίου ή το ότι η τιμή αυτή αποτελεί το στοιχείο βάσει του οποίου καθορίζεται η τιμή των αγαθών ή των υπηρεσιών που προσφέρονται στον καταναλωτή δεν επηρεάζει την κρίση αυτή.
            
         
               2.
            
            
               Ο κανονισμός (ΕΚ) αριθ. 1103/97 πρέπει να ερμηνευθεί υπό την έννοια ότι δεν απαγορεύει τη στρογγυλοποίηση στο πλησιέστερο εκατοστό ποσών άλλων από αυτά που πρέπει να καταβληθούν ή να καταλογιστούν, υπό την προϋπόθεση ότι με την πρακτική αυτή της στρογγυλοποιήσεως τηρείται η αρχή της συνέχειας των συμβάσεων, που κατοχυρώνεται με το άρθρο 3 του κανονισμού αυτού, και ο σκοπός της ουδετερότητας της διαδικασίας μεταβάσεως στο ευρώ, που επιδιώκεται με τον εν λόγω κανονισμό, ήτοι υπό την προϋπόθεση ότι η πρακτική αυτή της στρογγυλοποιήσεως δεν επηρεάζει τις συμβατικές δεσμεύσεις που έχουν αναλάβει οι οικονομικοί παράγοντες, περιλαμβανομένων των καταναλωτών, και ότι η πρακτική αυτή δεν επηρεάζει ουσιαστικά τις τιμές.
            
         
      (1)  ΕΕ C 70 της 22.3.2003.